“अब मैं तुमसे प्रेम नहीं करता/करती”

जितना साहस प्रेम के इज़हार के लिए चाहिए..उससे कई गुना ज़्यादा ये कहने के लिए कि अब मैं तुमसे प्रेम नहीं करता/करती।

ये स्वीकार किया जाना चाहिए कि रिश्तों की भी मियाद होती है। कई बार कोई एक तो रिश्ते में पूरी तरह इन्वॉल्व रहता है..लेकिन दूसरे का मन छिटक चुका होता है। कारण कुछ भी हो सकता है..या अकारण भी घट सकती है ये बात। 

अक्सर लोग ये कहने की हिम्मत ही नहीं जुटा पाते कि अब वो पहले जैसा फील नहीं करते हैं। कई बार बेवफ़ाई के इल्ज़ाम का डर लगता है तो कई बार ये कहने में हेठी भी महसूस होती है। बादफ़ा सोशल इमेज की चिंता भी रहती है और कुछेक बार सामने वाले का दिल न दुखाने की मंशा भी। अक्सर लोगों को पता ही नहीं होता कि ये बात कह देना कितना ज़रूरी है। 

लेकिन व्यवहार में बेरुख़ी झलक ही जाती है। खिंचाव दोनों ही महसूस करते हैं। और कई बार वो एक शख़्स बिना कुछ कहे रिश्ते से बाहर चला जाता है। दूसरा पीछे छूट जाता है अनुत्तरित। और हमेशा के लिए एक अविश्वास से घिर जाता है।

इसलिए ज़रूरी है कि अप्रेम भी कह दिया जाए। सामने वाले को बता दिया जाए कि अब वैसा महसूस नहीं होता। बात की जाए..वक्त दिया जाए। कुछ इल्ज़ाम झेलने पड़े तो भी बिन कहे जाने से बेहतर ही होगा। 

ज़्यादातर यही होता है कि एक को पता ही नहीं चलता कि आख़िर हुआ क्या। दूसरे ने यूँ बिन बताए छोड़ क्यों दिया। ये ‘छूटा’ हुआ हमेशा सवालों के बीहड़ में भटकता रहता है। 

जिसके साथ एक खूबसूरत वक्त गुज़ारा..उसके प्रति इतनी ज़िम्मेदारी तो बनती है। इससे सामने वाले को तकलीफ़ ज़रूर होगी, शिकायतें भी..लेकिन वो जीवनभर सवालों से घिरा नहीं रहेगा। क्लोज़र मिलने से वो भी देर सबेर इस बात को समझ पाएगा और आप भी guilt free exit ले सकेंगे। 

प्रेम हो या प्रेम से वापसी..बात करना हर स्थिति में ज़रूरी है।
श्रुति कुशवाह 
@sahitya_tak